LT Europos Sąjungos oficialusis leidinys C 143/46

Europos ekonomikos ir socialinių reikalų komiteto nuomonė dėl pasiūlymo dėl Tarybos direktyvos dėl bendros apmokestinimo sistemos, taikomos palūkanų ir autorinių atlyginimų mokėjimams tarp skirtingų valstybių narių asocijuotų bendrovių (nauja redakcija)

(COM(2011) 714 galutinis – 2011/0314 (CNS))

2012/C 143/10

Pranešėjas Peter MORGAN

Europos Sąjungos Taryba, vadovaudamasi Sutarties dėl Europos Sąjungos veikimo 115 straipsniu, 2011 m. gruodžio 20 d. nusprendė pasikonsultuoti su Europos ekonomikos ir socialinių reikalų komitetu dėl

Pasiūlymo dėl Tarybos direktyvos dėl bendros apmokestinimo sistemos, taikomos palūkanų ir autorinių atlyginimų mokėjimams tarp skirtingų valstybių narių asocijuotų bendrovių (naujos redakcijos)

COM(2011) 714 final – 2011/0314 (CNS).

Ekonominės ir pinigų sąjungos, ekonominės ir socialinės sanglaudos skyrius, kuris buvo atsakingas už Komiteto darbo šiuo klausimu organizavimą, 2012 m. vasario 2 d. priėmė savo nuomonę.

478-ojoje plenarinėje sesijoje, įvykusioje 2012 m. vasario 22–23 d. (2012 m. vasario 22 d. posėdis), Europos ekonomikos ir socialinių reikalų komitetas priėmė šią nuomonę 230 narių balsavus už, 4 – prieš ir 10 susilaikius.

1. Išvados ir rekomendacijos

1.1 EESRK pritaria siūlomos direktyvos dėl pakeitimų taikymo sričiai. Komitetas teigiamai vertina tai, kad dabar iš dalies pakeista direktyva ir Patronuojančiųjų ir dukterinių įmonių direktyva bus suderintos. Jis ypač pritaria 10 proc. valdomos akcijų paketo dalies ribai, pagal kurią nustatoma, ar bendrovės yra asocijuotos. Komitetas atkreipė dėmesį į šį reikalavimą dar 1998 m. liepos mėn. (1)

1.2 Komitetas pažymi, kad dėl šio pasiūlymo sumažės daugelio valstybių narių mokestinės pajamos. Reikia turėti omenyje, kad šiuo valstybių narių fiskalinės krizės laikotarpiu prireiks laiko, kol tam pritars 27 valstybės narės. Ankstesnę direktyvą Taryba galutinai priėmė tik praėjus penkeriems metams nuo pasiūlymo paskelbimo.

1.3 EESRK pritaria šiam pasiūlymui ir ragina valstybes nares verčiau jam pritarti anksčiau negu vėliau, kad būtų galima racionalizuoti išskaičiuojamuosius mokesčius ir pašalinti dar vieną kliūtį, trukdančią vidaus rinkai sklandžiai veikti.

2. Įžanga

2.1 Europos Sąjungoje lygiagrečiai buvo priimami dvejopi teisės aktai dėl dvigubo patronuojančiųjų įmonių ir kitose valstybėse įsteigtų dukterinių įmonių apmokestinimo panaikinimo. Patronuojančiųjų ir dukterinių įmonių direktyvomis reglamentuotas dvigubas dividendų apmokestinimas. Antra teisės aktų grupė buvo skirta dvigubam palūkanų ir autorinių atlyginimų mokėjimų apmokestinimui panaikinti. Šios dvi teisės aktų grupės nebuvo suderintos.

2.2 Pirmoji Patronuojančiųjų ir dukterinių įmonių direktyva (90/435/EEB) priimta 1990 m. Pagal pagrindinį principą išimtį buvo galima taikyti tik tada, jei patronuojančioji įmonė valdė bent 25 proc. dukterinės įmonės akcinio kapitalo. 2003 m. pabaigoje Taryba priėmė direktyvą dėl pakeitimų (2003/123/EB). Pagal ją minimali akcinio kapitalo dalis, kurią reikia valdyti tam, kad būtų taikoma išimtis, iki 2009 m. sausio mėn. laipsniškai sumažinta iki 10 proc. Direktyva dėl pakeitimų taip pat atnaujintas bendrovių, kurioms taikoma ta direktyva, sąrašas.

2.3 Buvo siūloma palūkanų ir autorinių atlyginimų klausimą spręsti kartu su Patronuojančių ir dukterinių įmonių direktyvos klausimais. Išties, 1992 m. O. Ruding pranešime nurodyta, kad tai yra prioritetas (2). Tačiau susitarti pavyko tik kai Komisija 1998 m. paskelbė savo pasiūlymus (COM(1998) 67). Dėl jų vis tiek dar buvo ginčijamasi – vienoms valstybėms narėms jie buvo naudingi, kitoms – ne ir tik 2003 m. birželio mėn. Taryba priėmė Direktyvą (2003/49/EB). Dėl kilusių ginčų Graikijai, Ispanijai ir Portugalijai nustatyti ir nuostatų dėl palūkanų, ir nuostatų dėl autorinių atlyginimų pereinamieji laikotarpiai. Pagal dar vieną 2004 m. direktyvą pereinamojo laikotarpio priemonės nustatytos ir kai kurioms naujoms valstybėms narėms (Čekijai, Latvijai, Lietuvai ir Lenkijai, o pagal 2005 m. protokolą – Bulgarijai ir Rumunijai).

2.4 1998 m. EESRK savo nuomonėje, kuri buvo priimta 1998 m. liepos mėn. plenariniame posėdyje (3), patvirtino pasiūlymą dėl palūkanų ir autorinių atlyginimų. Nuomonėje pateiktos keturios konkrečios pastabos: pirmojoje buvo siūloma 25 proc. ribą sumažinti iki 10 proc., kitose trijose pateikti paaiškinimai.

2.5 2006 m. birželio mėn. Europos Komisija paskelbė Direktyvos įgyvendinimo tyrimą. Po šio tyrimo, 2011 m. lapkričio 11 d. Komisija priėmė naują pasiūlymą direktyvą išdėstyti nauja redakcija, siekdama išplėsti jos taikymo sritį. Taip nuostatos dėl palūkanų ir autorinių atlyginimų bus suderintos su Patronuojančiųjų ir dukterinių įmonių direktyva.

2.6 Prieš Komisijai priimant sprendimą pasiūlyti galimybę, kaip suderinti Palūkanų ir autorinių atlyginimų direktyvos ir Patronuojančiųjų ir dukterinių įmonių direktyvos nuostatas dėl palūkanų mokėjimo, buvo atliktas keleto galimybių poveikio vertinimas.

2.7 Remiantis poveikio vertinimu: — dėl palūkanų – nuostolis neturėtų būti didesnis nei 200–300 mln. EUR, o jį patirtų 13 ES valstybių narių (Belgija, Bulgarija, Čekija, Graikija, Vengrija, Airija, Italija, Latvija, Lenkija, Portugalija, Rumunija, Slovėnija ir Jungtinė Karalystė), kurios iš šalies vykdomiems palūkanų mokėjimams vis dar taiko išskaičiuojamuosius mokesčius; — dėl autorinių atlyginimų - nuostolis neturėtų būti didesnis kaip 100-200 mln. EUR ir turėtų poveikio septynioms šalims su didžiausiu neigiamu autorinių atlyginimų balansu, išreikštu BVP dalimi, t. y. Bulgarijai, Čekijai, Graikijai, Lenkijai, Portugalijai, Rumunijai ir Slovakijai. Ši galimybė sulaukė didžiausio viešų konsultacijų dalyvių palaikymo.

2.8 Remiantis poveikio vertinimu, įgyvendinus šiame pasiūlyme dėl direktyvos išdėstymo nauja redakcija pasiūlytą iniciatyvą padidinti atvejų, kuriais panaikinami išskaičiuojamieji mokesčiai, skaičių, įmonės sutaupytų apie 38,4–58,8 mln. EUR reikalavimų laikymosi sąnaudų.

3. Svarbiausios pasiūlymo nuostatos

3.1 2011 m. lapkričio 11 d. pasiūlymą Komisija priėmė siekdama: — pakeisti direktyvos taikymo sritį – papildyti bendrovių, kurioms ji taikoma, sąrašą; — sumažinti valdomos akcijų paketo dalies reikalavimus, kuriuos turi atitikti bendrovės, kad būtų laikomos asocijuotomis, nuo 25 proc. tiesiogiai valdomos kapitalo dalies iki 10 proc. valdomo kapitalo dalies; — išplėsti „asocijuotos bendrovės“ apibrėžtį, kad ji apimtų ir netiesiogiai valdomas akcinio kapitalo dalis; — aiškiai nustatyti, kad valstybės narės turi leisti atitinkamoms valstybės narės bendrovėms naudotis direktyvos teikiama nauda tik tada, kai atitinkamas palūkanų ar autorinio atlyginimo mokėjimas yra apmokestinamas pelno mokesčiu. Ši nuostata ypač aktuali tais atvejais, kai bendrovė yra apmokestinama pelno mokesčiu, bet kartu jai taikoma speciali nacionalinė mokesčių schema, pagal kurią neapmokestinami iš užsienio gauti palūkanų ar autorinių atlyginimų mokėjimai. Tokiais atvejais šaltinio valstybė pagal direktyvą neprivalėtų atleisti jos nuo išskaičiuojamojo mokesčio; — pereinamieji laikotarpiai nekeičiami.

3.2 Kaip Įmonių jungimo ir Patronuojančiųjų ir dukterinių įmonių direktyvų, taip ir Palūkanų ir autorinių atlyginimų direktyvos teikiama nauda leidžiama naudotis tik toms bendrovėms, kurios yra apmokestinamos pelno mokesčiu ES, mokesčių mokėjimo tikslais yra ES valstybės narės rezidentės ir atitinka kurią nors direktyvos priede nurodytą bendrovės rūšį. Kadangi į Direktyvos priedą įtrauktos tik tų rūšių bendrovės, kurios veikė 15 valstybių narių, kurios iki 2004 m. gegužės 1 d. jau buvo ES narės, į 2004 m. balandžio 26 d. Tarybos direktyvą 2004/66/EB dabar įtrauktos ir naujų valstybių narių bendrovių rūšys.

3.3 Naujame Komisijos priimtame pasiūlyme dėl pakeitimų visas šias direktyvas išdėsčios nauja redakcija atnaujinamas direktyvos priede pateikiamas bendrovių sąrašas. Į siūlomą naująjį sąrašą taip pat įtraukiamos: — Europos bendrovės (Tarybos reglamentas (EB) 2157/2001 ir Tarybos direktyva 2001/96/EB), kurios gali būti steigiamos nuo 2004 m., ir — Europos kooperatyvai (Tarybos reglamentas (EB) 1435/2003 ir Tarybos direktyva 2003/72/EB), kurie gali būti steigiami nuo 2006 m.

3.4 Pakeista direktyva turi įsigalioti nuo 2013 m. sausio 1 d.

2012 m. vasario 22 d., Briuselis Europos ekonomikos ir socialinių reikalų komiteto pirmininkas Staffan NILSSON

(1) EESRK nuomonė dėl pasiūlymo dėl Tarybos direktyvos dėl bendros apmokestinimo sistemos, taikomos palūkanų ir autorinių atlyginimų mokėjimams tarp skirtingų valstybių narių asocijuotų bendrovių, OL C 284, 1998 9 14, p. 50.

(2) „Nepriklausomų ekspertų komiteto pranešimas dėl bendrovių apmokestinimo“ (angl. „Report of the Committee of Independent Experts on Company Taxation“), 1992 m. kovo mėn.

(3) OL C 284, 1998 9 14, p. 50.